Source: http://www.pecsma.hu/hirzona/pecsi-lovoldozes-harmadik-szakerto-kell/
Timestamp: 2017-12-17 13:48:09+00:00

Document:
Pécsi lövöldözés - harmadik szakértő kell - pecsma.hu
Pécsi lövöldözés – harmadik szakértő kell
A Baranya Megyei Bíróság még az ítélkezési szünet előtt egy harmadik szakértőt rendel ki a 2009. novemberi pécsi egyetemi lövöldözés vádlottjának perében, mert az ügyben szakvéleményt adó ideg- és elmeszakértői csoportok álláspontja nem közeledett egymáshoz.
Hajdu István bíró, a Baranya Megyei Bíróság szóvivője kedden az MTI megkeresésére azt mondta: a bíróság július 18-ig kirendeli az úgynevezett ellenőrző szakértőt, és rendelkezésére bocsátja a vádlott elmeállapotával kapcsolatos véleményeket, valamint az ügy iratait, tárgyalási jegyzőkönyveit. A harmadik szakértő a vádlottat már nem vizsgálja meg, a kapott dokumentumok alapján készít szakvéleményt, amelyet a bíróság figyelembe vesz az ítélethozatalkor.
A bíróság Kovács Attila vezette büntetőtanácsa még áprilisban rendelte el a per kimenetele, a büntetés kiszabása szempontjából rendkívül fontos szakértői vélemények kiegészítését, az ügyben dolgozó két szakértői csoport ugyanis ellentétes véleményt fogalmazott meg a vádlott elmeállapotáról.
A védelem által felkért szakértők szerint Gere Ákos a tett elkövetésének idején súlyos, a nyomozóhatóság által felkért szakemberek véleménye szerint viszont csak enyhe fokban volt korlátozva cselekedetei súlyának felismerésében.
A bíróság az után határozott a harmadik szakértő kirendeléséről, hogy a szakértői csoportok a vélemények kiegészítése után is ragaszkodtak korábbi álláspontjukhoz.
Gere Ákos büntetőpere október 7-én folytatódik a Baranya Megyei Bíróságon.
← Barroso és Daul dicsérte a magyar EU-elnökséget
Vendéglátósokat vár a Baranya Megyei Kormányhivatal →

References: Bíróság 
 Bíróság 
 bíróság 
 bíróság 
 bíróság 
 bíróság